池州夫子廟麟臺
作者：韋表微
朝代：唐

paragraphs: 二儀既閉，三象乃乖。
聖道埋鬱，人心不開。
上無文武，下有定哀。
吁嗟麟兮，孰爲來哉。
周雖不綱，孔實嗣聖。
詩書既刪，禮樂大定。
勸善懲惡，姦邪乃正。
吁嗟麟兮，克昭符命。
聖與時合，化行位尊。
苟或乖戾，身窮道存。
於昭魯邑，棲遲孔門。
吁嗟麟兮，孰知其仁。
運極數殘，德至時否。
楚國寖廣，秦封益侈。
牆仞迫阨，崎嶇闕里。
吁嗟麟兮，靡有攸止。
世治則麟，世亂則麕。
出非其時，麋鹿同羣。
孔不自聖，麟不自祥。
吁嗟麟兮，天何所亡。